เก็บตกการเงิน
ธปท.จับตาค่าเงินยังปกติ
20 เม.ย. 2555

ธปท.จับตาค่าเงินยังปกติ 
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า การเคลื่อนไหวของค่าเงินบาทช่วงนี้ไม่ได้ผิดปกติ แม้ว่าจะผันผวนมากขึ้น เพียงแต่ต้องติดตามอย่างใกล้ชิด โดยเมื่อวันที่ 19 เม.ย.ที่ผ่านมา ค่าเงินบาทอ่อนค่าลงมาอยู่ที่ระดับ 30.90 บาทต่อเหรียญสหรัฐ จากที่เคยอยู่ระดับ 30.80 บาทต่อเหรียญสหรัฐ นั้น มองว่าการที่ค่าเงินบาทเคลื่อไหวต่อวันประมาณ 5-10 สตางค์ ยังถือว่าปกติ เนื่องจากมีปัจจัยความกังวลจากปัญหาเศรษฐกิจของสเปนและยุโรปด้วย แต่ค่าเงินบาทก็ไม่ได้ผันผวนมากจนน่าห่วง และที่ผ่านมาค่าเงินบาทก็ค่อนข้างมีเสถียรภาพ ทำให้ไม่ได้กระทบภาคธุรกิจมากนัก
ซิตี้แบงก์ส่งซิตี้โกลด์ดูดเงินฝาก 
นายปวิณ รอดลอยทุกข์ ผู้อำนวยการฝ่ายบุคคลธนกิจ ธนาคารซิตี้แบงก์ เปิดเผยว่า ธนาคารพร้อมด้วยทีมเจ้าหน้าที่ผู้ดูแลบัญชี (Relationship Manager) ซิตี้โกลด์ นำเสนอโปรแกรมใหม่ “Citigold Exclusive Bundle” เพียงฝากเงินในบัญชีเงินฝากประจำแบบธรรมดา ระยะเวลา 3 เดือน และลงทุนในกองทุนรวมผ่านบริการซิตี้โกลด์ ธนาคารซิตี้แบงก์ ด้วยวงเงินขั้นต่ำ 1 ล้านบาท รับดอกเบี้ยอัตราพิเศษสูงถึง 3.8% ต่อปี เพื่อเป็นทางเลือกสำหรับลูกค้าที่ต้องการผลตอบแทนสูงกว่าเงินฝากประจำทั่วไป เริ่มรับฝากตั้งแต่วันนี้31 ส.ค. 2555